Skote klap toe rowers by Makro toeslaan(Foto: SA Polisie) Talle skote het Woensdagaand geklap toe ŉ bende rowers in ŉ skietery met die polisie in Centurion betrokke geraak het. Die polisie is steeds op soek na die groep van nagenoeg 10 gewapende mans wat Woensdag omstreeks 22:00 by die Makro in Highveld, Centurion, toegeslaan het. Kapt. Mavela Masondo, polisiewoordvoerder, het gesê die groep het ŉ veiligheidswag oorval en verskeie vensters gebreek om toegang tot die winkel te kry. Maroela Media verneem die veiligheidswag se vuurwapen is ook afgeneem, maar die polisie het dit nie bevestig nie. “Die polisie is in kennis gestel en het op die rooftog, wat steeds aan die gang was, gereageer. Terwyl die polisie die groep genader het, het hulle op die polisie losgebrand. Die polisielede het teruggevuur,” het Masondo gesê. Geen polisielid is beseer nie. Die verdagtes het in twee voertuie gevlug, na verneem word twee BMW’s. Masondo het gesê daar moet nog bepaal word wat uit die winkel gesteel is. Maroela Media het die afgelope ruk berig oor verskeie winkels wat tydens die staat van landwye afsondering geplunder of besteel is. Dié winkel was sedert die aanvang van die afsonderingstydperk gesluit.